ఫెర్జాల్ జిల్లా

ఫెర్జాల్ జిల్లా, భారతదేశంలోని మణిపూర్ రాష్ట్రంలోని ఒక జిల్లా. దీని ముఖ్య పట్టణం ఫెర్జాల్.

భౌగోళికం 
ఫెర్జాల్ జిల్లా మణిపూర్ రాష్ట్ర దక్షిణ భాగంలో ఉంది. ఇది సముద్రమట్టానికి 1,037 మీటర్ల (3,402 అడుగుల) ఎత్తులో ఉంది. దీనికి తూర్పు వైపు చురచంద్‌పూర్ జిల్లా; ఉత్తరం వైపు తమెంగ్‌లాంగ్ జిల్లా, జిరిబం జిల్లాలు; పశ్చిమం వైపు అస్సాం రాష్ట్ర కచార్ జిల్లా; దక్షిణం వైపు  సిన్లుంగ్ హిల్స్ (మిజోరాం) ఉన్నాయి. ఫెర్జాల్ జిల్లా 93°11'16.0440' తూర్పు రేఖాంశం, 24°15'43.0524' ఉత్తర అక్షాంశం మధ్య ఉంది. ప్రభుత్వ రికార్డు ప్రకారం, ఫెర్జాల్ జిల్లాలో సుమారు 200 గ్రామాలు ఉన్నాయి.

2016, డిసెంబరు 16న మణిపూర్ ముఖ్యమంత్రి ఓ. ఇబోబి సింగ్ ఫెర్జాల్ జిల్లా పరిపాలనా కేంద్రాన్ని ప్రారంభించాడు.

వాతావరణం 
ఈ జిల్లాలో తేమతో కూడిన ఉపఉష్ణమండల వాతావరణం ఉంటుంది. ఇక్కడ ఉష్ణోగ్రతలు కనీష్టంగా 3.4°C (38.1°F), గరిష్టంగా 34.1°C (93.4°F) ఉంటాయి. వార్షిక వర్షపాతం 670 నుండి 1,450 మి.మీ. (26 నుండి 57 అంగుళాలు) ఉంటుంది.

విస్తీర్ణం, జనాభా 
ఇది 2,285 కి.మీ2 (882 చ.మై.) విస్తీర్ణంలో ఉంది. ఇక్కడ 47,250 జనాభా ఉంది.

పరిపాలనా విభాగాలు 
ఈ జిల్లాను 4 ఉప విభాగాలుగా విభజించారు.
 ఫెర్జాల్ ఉప విభాగం
 పర్బంగ్ ఉప విభాగం
 థాన్లోన్ ఉప విభాగం
 వంగై రేంజ్ ఉప విభాగం

ఆర్థిక వ్యవస్థ 
ఈ జిల్లాలో హమరు, గాంగ్టే, పైట్, సిమ్టే, తడౌ (కుకి), వైఫీ, జూ వంటి తెగలకు చెందినవారు నివసిస్తున్నారు. ఇక్కడ సుమారు 80% భూభాగం అటవీప్రాంతంలో ఉండగా, మిగిలిన 20% సాగు కోసం ఉపయోగించబడుతుంది. వ్యవసాయం ఇక్కడి ప్రజల ప్రధాన వృత్తి కాగా, వరి, మొక్కజొన్న, అల్లం వంటివి ఇక్కడ ప్రధాన పంటలు.

రవాణా 
ఫెర్జాల్ జిల్లా రోడ్డుమార్గం ద్వారా రాష్ట్ర రాజధాని ఇంఫాల్ నగరంతో కలుపబడివుంది. 2017లో ఇంఫాల్, ఫెర్జాల్ మధ్య బస్సు సర్వీసు ప్రారంభమైంది.

మూలాలు

ఇతర లంకెలు 
 అధికారిక ప్రభుత్వ వెబ్సైటు

మణిపూర్ జిల్లాలు